Man vas ná liggaam in put gevind isDie polisie het Sondag op ’n ontbinde liggaam, vermoedelik dié van Baartman, afgekom. (Argieffoto ter illustrasie: pixabay) ’n 37-jarige man is in die Oos-Kaap in hegtenis geneem in verband met die beweerde moord op sy vermiste vriendin, Zelna Baartman (30). Die polisie het Sondag op ’n ontbinde liggaam, vermoedelik dié van Baartman, in ’n put in die Ezinyoka- informele nedersetting by Valencia, Addo, afgekom. Volgens sers. Majola Nkohli, polisiewoordvoerder, is die put vir die oprigting van ’n toilet gegrawe. “’n Familielid het Baartman op 21 Junie as vermis aangemeld nadat sy enkele dae vantevore verdwyn het. “Sy was saam met die verdagte toe sy op Vrydag 18 Junie vir die laaste keer gesien is.” Nkohli sê ’n nadoodse ondersoek en DNS-analise word tans uitgevoer om te bevestig of dit Baartman se liggaam is . “Die verdagte sal Woensdag in die Addo-landdroshof op aanklag van moord verskyn.”